COM7 ควัก 210 ลบ. เทกฯ “KingKong Phone” ฟาก DNA รับทรัพย์ 168 ลบ. หวังนำเงินใช้หนี้
COM7 ควัก 210 ลบ. เทกฯ "KingKong Phone" ต่อยอดธุรกิจ ฟาก DNA รับทรัพย์ 168 ลบ. หวังนำเงินใช้หนี้
5 พ.ย. 2561

บริษัท คอมเซเว่น จำกัด (มหาชน) หรือ COM7 ระบุว่า ที่ประชุมคณะกรรมการบริษัทเมื่อวันที่ 2 พ.ย. มีมติเป็นเอกฉันท์อนุมัติให้บริษัท บานาน่า กรุ๊ป จำกัด ซึ่งเป็นบริษัทย่อย เข้าลงทุนทั้ง 100% ในบริษัท ดีเอ็นเอ รีเทล ลิ้งค์ จำกัด (DRL) ซึ่งประกอบธุรกิจจำหน่ายอุปกรณ์สื่อสาร ภายใต้ชื่อ KingKong Phone มูลค่ารวม 210 ล้านบาท ซึ่งคาดว่าจะรับโอนกรรมสิทธิ์ในหุ้นที่ซื้อขายให้แล้วเสร็จได้ภายในไตรมาส 1/62
ทั้งนี้ ส่วนใหญ่เป็นการซื้อหุ้นทั้งหมดจากกลุ่มบริษัท ดีเอ็นเอ 2002 จำกัด (มหาชน) หรือ DNA ที่ถือหุ้นอยู่ 79.99% ,ซื้อจากนายประสิทธิ์ ศรีรุ่งธรรม จำนวน 20% และซื้อจากนายสามารถ ฉั่วศิริพัฒนา จำนวน 0.0001%
สำหรับร้าน KingKong Phone มีสาขาทั้งสิ้น 95 สาขา ซึ่งการเข้าซื้อกิจการดังกล่าวทำให้บริษัทมีร้านจำหน่ายสินค้าเพิ่มขึ้น และสามารถเข้าใช้ประโยชน์ได้ทันที ทำให้บริษัทสามารถรับรู้รายได้ได้ทันที ซึ่งจะนำไปสู่การสร้างมูลค่าเพิ่มให้แก่ผู้ถือหุ้น ขณะที่แหล่งเงินทุนที่ใช้ในการซื้อกิจการครั้งนี้ จะมาจากเงินทุนหมุนเวียนของบริษัท ซึ่งจะไม่ส่งผลกระทบต่อสภาพคล่องหรือการดำเนินงานของบริษัท
อย่างไรก็ตามการเข้าซื้อกิจการจะต้องดำเนินการตามเงื่อนไขบังคับก่อนที่สำคัญ ได้แก่ ได้รับอนุมัติจากที่ประชุมผู้ถือหุ้นของ DNA ให้บริษัท ดีเอ็นเอ เรฟโวลูชั่น จำกัด ขายหุ้นของ DRL,  ได้รับความยินยอมจากเจ้าหนี้ สถาบันการเงินของผู้ขาย และ DNA  ยินยอมให้ขายหุ้นของ DRL  และการเจรจาประนอมหนี้เพื่อชำระหนี้ให้กับโจทก์ตามคำพิพากษาหรือคดีพิพาทที่อยู่ระหว่างการพิจารณาของศาล
ด้าน DNA แจ้งว่า ที่ประชุมคณะกรรมการบริษัทเมื่อวันที่ 2 พ.ย. อนุมัติการขายหุ้นของ DRL ซึ่งเป็นบริษัทย่อยให้แก่บริษัท บานาน่า กรุ๊ป จำกัด ในกลุ่ม COM7 คิดเป็นสัดส่วน  79.99% มูลค่ารวมประมาณ 168 ล้านบาท โดยบริษัทจะนำเงินที่ได้มาชำระหนี้คืนทั้งภายในและภายนอกกลุ่ม รวมทั้งมีเงินทุนที่จะนำมาลงทุนในโครงการที่อยู่ระหว่างการรอดำเนินงานของกลุ่มกิจการ และมีโอกาสและความสามารถในการขยายธุรกิจใหม่ในอนาคต ประกอบกับบริษัทต้องการที่จะขยายธุรกิจของบริษัทในด้านอื่น ๆ นอกเหนือจากธุรกิจหลักในปัจจุบัน และเป็นกระแสเงินสดหมุนเวียนในกิจการ